**Mór Városi Önkormányzat Képviselő-testületének
17/2023. (V. 17.) önkormányzati rendelete
az önkormányzati tulajdonban lévő lakások és helyiségek elidegenítéséről szóló 46/2022. (XII.15.) önkormányzati rendelet módosításáról**

Mór Városi Önkormányzat Képviselő-testülete a lakások és helyiségek bérletére, valamint az elidegenítésükre vonatkozó egyes szabályokról szóló 1993. évi LXXVIII. törvény 54. §-ában és 2. mellékletében kapott felhatalmazás alapján, a Magyarország helyi önkormányzatairól szóló 2011. évi CLXXXIX. törvény 13. § (1) bekezdés 9. pontjában meghatározott feladatkörében eljárva a következőket rendeli el:

**1. §**

(1) Mór Városi Önkormányzat Képviselő-testületének az önkormányzati tulajdonban lévő lakások és helyiségek elidegenítéséről szóló 46/2022. (XII. 15.) önkormányzati rendelete (a továbbiakban: Rendelet) 4. § (4) bekezdése helyébe a következő rendelkezés lép:

„(4) Részletfizetés esetén kamatot kell fizetni, melynek mértéke - a (6) bekezdésben foglalt kivétellel - 3 %.”

(2) A Rendelet 4. § (6) bekezdése helyébe a következő rendelkezés lép:

„(6) Ha a vevő a lakások és helyiségek bérletéről szóló önkormányzati rendelet alapján szociális bérlakásra lenne jogosult, azaz szociálisan rászoruló személynek minősül és a szerződés megkötésekor a vételár 20 %-ának egy összegben való megfizetésére sem képes, kérelmére a vételár teljes összegére részletfizetési kedvezményben részesíthető, valamint részére legfeljebb 20 évi kamatmentes részletfizetési kedvezmény adható.”

**2. §**

A Rendelet 8. § (3) bekezdése helyébe a következő rendelkezés lép:

„(3) Elővásárlási jog esetén az ajánlati kötöttség időtartama az ajánlat kézhezvételétől számított 30 nap.”

**3. §**

A Rendelet 10. alcíme a következő 19/B. §-sal egészül ki:

**„19/B. §**

(1) E rendeletnek az önkormányzati tulajdonban lévő lakások és helyiségek elidegenítéséről szóló 46/2022. (XII.15.) önkormányzati rendelet módosításáról szóló 17/2023. (V.17.) önkormányzati rendelettel (a továbbiakban: Mód.rendelet 2) módosított 4. § (4) és (6) bekezdését a Mód.rendelet 2 hatálybalépését megelőzően megkötött adásvételi szerződések tekintetében is alkalmazni kell.

(2) E rendeletnek a Mód.rendelet 2-vel módosított 4. § (4) és (6) bekezdését, valamint 8. § (3) bekezdését a Mód.rendelet 2 hatálybalépését megelőzően kiküldött ajánlatok tekintetében is alkalmazni kell. Ezen ajánlatok helyett az elővásárlásra jogosultaknak Mór Városi Önkormányzat a Mód.rendelet 2 feltételei szerint módosított ajánlatot küld ki.”

**4. §**

Ez a rendelet a kihirdetését követő napon lép hatályba.

 Fenyves Péter Dr. Taba Nikoletta

 polgármester jegyző

Záradék:

A rendeletet 2023. május 17. napján kihirdettem.

 Dr. Taba Nikoletta

 jegyző